Uber uchar taksining video-taqdimotini namoyish etdi, uni ishga tushirish 2020 yilga mo‘ljallangan. Servisdan birinchi bo‘lib Los-Anjyeles hamda Dallas aholisi foydalanishi mumkin. Kompaniya NASA bilan havo qatnovlarini nazorat qilishning yangi tizimini yaratish bo‘yicha kelishuv ham imzoladi. Avvalroq Uber hamda NASA butun dunyo bo‘ylab uchar taksilar tarmog‘ini tashkil etishga kelishib olgani xabar berilgandi. Uber, xuddi hozirda mavjud bo‘lgan taksilarga buyurtma berish xizmati kabi, smartfon yordamida chaqirilishi mumkin bo‘lgan, ham uchuvchiga ega, ham uchuvchisiz uchar qurilmalarni taksi sifatida ishlatishni rejalashtirmoqda.